Arholiadau Mynediad Ar-lein – cyfarwyddiadau i ysgolion a cholegau

Yr Uned Datblygu Dysgu ac Addysgu, Ionawr 2022

Bydd Arholiadau Mynediad Prifysgol Aberystwyth 2022 yn cael eu sefyll ar-lein a'u cyflwyno gan ddefnyddio Blackboard, sef ein hamgylchedd dysgu rhithwir. Mae cyfarwyddiadau i fyfyrwyr ynglŷn â threfn yr Arholiadau i’w cael ar we-ddalennau Prifysgol Aberystwyth o dan ['Sut fydd yr arholiadau ar-lein yn gweithio?'](https://www.aber.ac.uk/cy/study-with-us/ug-studies/scholarships/entrance-scholarships-merit-awards/#sut-fydd-yr-arholiadau-ar-lein-yn-gweithio)

**Pwysig: Cysylltwch â thîm cymorth TG eich ysgol i sicrhau bod gosodiadau'r wal dân yn caniatáu i fyfyrwyr gael defnyddio Blackboard.**

**I sylw’r ysgolion sy'n trefnu'r arholiadau i’w myfyrwyr, gwnewch yn sicr bod y canlynol wedi eu gwneud:**

1. Bod y Brifysgol wedi rhoi dolen a chyfrinair ichi i wefan ddiogel sy'n cynnwys papurau arholiad (dylech eu derbyn erbyn dydd Iau, 3 Mawrth).
2. Eich bod wedi lawrlwytho ac argraffu papurau perthnasol o'r wefan, sy’n cael ei diogelu gan gyfrinair, (gallwch lawrlwytho papurau cyn diwrnod yr arholiadau a'u storio'n ddiogel) ar gyfer pob myfyriwr sy'n sefyll arholiadau yn eich ysgol (byddwch yn derbyn rhestr presenoldeb a chyfrinair ar wahân).
3. Bod pob myfyriwr wedi cychwyn eu cyfrif Prifysgol Aberystwyth. Bydd pob ymgeisydd wedi cael enw defnyddiwr a chyfrinair unigryw Prifysgol Aberystwyth a bydd angen iddynt gychwyn eu cyfrif **o leiaf 5 diwrnod gwaith** cyn dyddiad yr arholiad. Anfonir dolen ysgogi i'r cyfeiriad e-bost a roddir ar ffurflen gais UCAS y myfyrwyr. Os yw myfyrwyr wedi anghofio eu manylion mewngofnodi gallant e-bostio ysgoloriaethau@aber.ac.uk a gofyn i'w cyfrinair gael ei ailosod.
4. Bod pob myfyriwr wedi ymgyfarwyddo â threfniadau’r arholiadau ([fideo cyfarwyddiadol ar gael ar ein gwefan](https://www.aber.ac.uk/cy/study-with-us/ug-studies/scholarships/entrance-scholarships-merit-awards/#sut-fydd-yr-arholiadau-ar-lein-yn-gweithio)).
5. Bod myfyrwyr yn gallu defnyddio porwyr **Chrome neu Firefox** ar y peiriannau a fydd yn cael eu defnyddio i gynnal yr arholiadau. Dylid cyfarwyddo myfyrwyr i agor Blackboard (<https://blackboard.aber.ac.uk>) trwy ddefnyddio un o'r porwyr hyn ar ddiwrnod yr arholiad.
6. Bod gan fyfyrwyr gyswllt rhwydwaith sefydlog trwy gydol yr arholiad.
7. Os yw'n bosibl, bod [swyddogaeth awtogadw](https://support.microsoft.com/en-us/office/how-do-i-turn-on-autosave-dbd19b49-ff3a-48f5-8294-671e33a6712c) wedi'i alluogi yn Microsoft Word.

**Mathemateg a Mathemateg Bellach yn unig:**
Bydd y papurau Mathemateg a Mathemateg Bellach yn cael eu gwneud yn gyfan gwbl ar bapur, yn hytrach na chyfrifiadur. Bydd y papurau hyn yn cael eu casglu gan y goruchwylwyr, eu sganio a'u hanfon trwy e-bost i ysgoloriaethau@aber.ac.uk Dylai ymgeiswyr sy'n sefyll y papurau hyn hefyd gael y llyfryn Tablau Ystadegol, sydd ar gael i'w lawrlwytho gyda'r papurau arholiad.

Sicrhewch:

1. Bod y myfyrwyr sy'n sefyll yr arholiadau hyn yn cael digon o bapur llinellau.
2. Bod enw, pwnc ac ysgol y myfyriwr ar bob papur.
3. Bod y papurau’n cael eu casglu ar ddiwedd yr arholiad.
4. Bod y papurau’n cael eu sganio (y ddwy ochr os oes angen) ar ffurf ffeiliau pdf.
5. Bod pob ffeil pdf a sganiwyd yn defnyddio enw, pwnc ac ysgol y myfyriwr yn deitl, e.e. TonyTreforFfisegPenweddigAberystwyth
6. Bod y sganiau’n cael eu hanfon trwy e-bost i ysgoloriaethau@aber.ac.uk

# **Cwestiynau Cyffredin i Staff**

**C:** Beth ddylwn i ei wneud os bydd un o’r myfyrwyr yn methu defnyddio Blackboard, neu gyflwyno’r papur arholiad trwy Turnitin yn Blackboard?

1. Gwnewch yn sicr bod y myfyriwr yn defnyddio'r cyfeiriad cywir: <https://blackboard.aber.ac.uk>
2. Gwnewch yn sicr bod y myfyriwr wedi gwirio'r enw defnyddiwr a'r cyfrinair a gawsant gan y brifysgol a'u teipio'n gywir.
3. Gwnewch yn sicr bod y myfyriwr yn defnyddio **Chrome neu Firefox** i fynd i Blackboard.
4. Gofynnwch i'r myfyriwr gau'r porwr yn llwyr (nid ei leihau) a cheisio cyflwyno unwaith eto.
5. Os na fydd yr un o'r uchod yn gweithio, gofynnwch i'r myfyriwr e-bostio eu hatebion mewn dogfen Word i ysgoloriaethau@aber.ac.uk a’u goruchwylio wrth iddynt wneud hynny. Sicrhewch fod pob papur wedi'i labelu ag enw, pwnc ac ysgol y myfyriwr. e.e. TonyTreforFfisegPenweddigAberystwyth

**C:** Beth mae’r myfyrwyr yn cael ei ddefnyddio yn ystod yr arholiad?

Mae’r myfyrwyr yn cael defnyddio gwirydd sillafu ym Microsoft Word, ond ni ddylent ddefnyddio'r rhyngrwyd i unrhyw beth arall heblaw am fynd i mewn i Blackboard.

**C:** Â phwy ddylwn i gysylltu os oes gen i gwestiynau am yr arholiadau?

I gael rhagor o wybodaeth ewch i [we-ddalen](https://www.aber.ac.uk/cy/study-with-us/ug-studies/scholarships/entrance-scholarships-merit-awards/) yr Arholiadau Mynediad neu cysylltwch â'r Tîm Ysgoloriaethau trwy e-bostio ysgoloriaethau@aber.ac.uk.